Grozījuma pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (1)

(2020/C 174/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) 2019/787 (2) 27. pantam.

PIETEIKUMS ĢEOGRĀFISKĀS IZCELSMES NORĀDES TEHNISKĀS DOKUMENTĀCIJAS GROZĪŠANAI

“SCOTCH WHISKY”

ES Nr.: PGI-GB-1854-AM01 – 8.5.2018.

Grozījumu izdarīšanas valoda: angļu valoda

Starpnieks

Dalībvalsts: Apvienotā Karaliste

Starpnieka nosaukums:

Department for the Environment, Food and Rural Affairs (Vides, pārtikas un lauku lietu departaments) (DEFRA) Second Floor, Seacole Block 2 Marsham Street, London, SW1P 4DF UNITED KINGDOM

E-pasts: spirit.drinkspolicy@defra.gov.uk

Tālr. +44 2082256405

“Scotch Whisky” (skotu viskija) tehnisko dokumentāciju var apskatīt DEFRA tīmekļa vietnē www.gov.uk

Ģeogrāfiskās izcelsmes norāde

“Scotch Whisky”

Specifikācijas nodaļas, uz kurām attiecas grozījumi

Citas

— Ražošanas metode

— ES vai valsts/reģiona noteikumi

— Pieteikuma iesniedzēja adrese

— Ģeogrāfiskās izcelsmes norādes papildinājumi

Grozījums

Grozījums produkta specifikācijā, grozot galvenos parametrus.

Grozījuma paskaidrojums

9. lappuse. Blended “Scotch Whisky” (kupažēta skotu viskija) definīcijas grozījums

Līdzšinējais teksts:

“Blended malt“Scotch Whisky” (kupažēts iesala skotu viskijs) ir divu vai vairāku dažādās darītavās destilētu single malt skotu viskiju maisījums.”

Jaunais teksts:

“Blended malt“Scotch Whisky” (kupažēts iesala skotu viskijs) ir divu vai vairāku dažādās darītavās destilētu single malt skotu viskiju maisījums vai tādu single malt viskija destilātu maisījums, kuri ražoti saskaņā ar 1. punkta a) un b) apakšpunkta prasībām un uz kuriem sekojoši attieksies 1. punkta c)–i) apakšpunkts.”

Skaidrības labad jāatzīmē, ka iepriekš minētajā definīcijā formulējums “un uz kuriem sekojoši attieksies 1. punkta c)–i) apakšpunkts” norāda uz to, ka nogatavināšana vēl nav notikusi, un tādējādi tas attiecas uz single malt destilātiem. Apvienotās Karalistes 2009. gada Noteikumos par skotu viskiju ir izdarīti grozījumi, ar kuriem ieviesta iepriekš minētā definīcija.

Iepriekšējā blended malt skotu viskija definīcijā, kas iekļauta tehniskajā dokumentācijā, nav minēta single malt destilātu kupāža pirms iepildīšanas mucās. Šī ir sen iedibināta metode, kas pazīstama kā “teaspooning” (neliela daudzuma piemaisīšana). Papildus tam, ka lielākā daļa blended malt skotu viskiju ir no dažādām darītavām piegādātu single malt“Scotch Whiskies” (vienas darītavas iesala skotu viskiju) maisījumi, nozares prakse ir arī pirms nogatavināšanas kupažēt single malt destilātus. Tādējādi ierosinātais grozījums atbilst praksei kupažēt single malt destilātus un pēc tam tos nogatavināt, lai iegūtu blended malt skotu viskiju.

10. lappuse. Nogatavināšana

Līdzšinējais teksts:

“Būtiska ir mucu kvalitāte, jo jaunbrūvētais dzēriens savu raksturu un krāsu iegūst no to mucu koksnes, kurās notiek tā nogatavināšana. Lielākā daļa mucu iepriekš tikušas izmantotas, lai tajās nogatavinātu citus alkoholiskos dzērienus: dažās, piemēram, būs bijis heress, bet citās – “American Bourbon” tipa viskijs.”

Jaunais teksts:

“Būtiska ir mucu kvalitāte, jo jaunbrūvētais dzēriens savu raksturu un krāsu iegūst no to mucu koksnes, kurās notiek tā nogatavināšana. Dzēriens jānogatavina jaunās ozolkoka mucās un/vai ozolkoka mucās, kuras iepriekš izmantotas, lai nogatavinātu tikai vīnu (nedzirkstošu vai stiprinātu) un/vai alu/eilu, un/vai stipru alkoholisko dzērienu, izņemot

— vīnu, alu/eilu vai stipros alkoholiskos dzērienus, kuri ražoti no kauleņiem vai kuros tie izmantoti,

— alu/eilu, kam pēc fermentācijas pievienoti augļi, aromatizētāji vai saldinātāji,

— un stipros alkoholiskos dzērienus, kuriem pēc destilācijas pievienoti augļi, aromatizētāji vai saldinātāji,

un ar nosacījumu, ka šāda iepriekšēja nogatavināšana ir daļa no tradicionālajiem procesiem šo vīnu, alu/eilu vai stipro alkoholisko dzērienu ražošanā.

Neatkarīgi no izmantotās mucas veida gatavajam produktam jābūt ar tradicionālajām “Scotch Whisky” krāsas, garšas un aromāta īpašībām. Šīs prasības attiecīgā gadījumā attiecas arī uz turpmāk aprakstīto finishing procesu (otro nogatavināšanu citā mucā).”

“Scotch Whisky” iemantoto reputāciju ir veidojuši produkti, kuri tradicionāli pārdoti ar šo nosaukumu. Mucām, kuras izmanto “Scotch Whisky” nogatavināšanai, jābūt izgatavotām no ozolkoka, un to tilpums nedrīkst pārsniegt 700 litrus. Tomēr tas nenozīmē, ka var izmantot jebkuru mucu, kas atbilst šīm prasībām. Mucai jābūt tādai, kas nogatavinātajam dzērienam piešķir tradicionālās “Scotch Whisky” raksturīgās īpašības. Gadu gaitā ir radušies jautājumi par to, kuras mucas var izmantot, lai nogatavinātu “Scotch Whisky” vai veiktu finishing procesu. Tā kā gadu gaitā ir tikušas izmantotas dažādas mucas, kurās iepriekš turēts vīns, alus/eils un stiprie alkoholiskie dzērieni, ir jāprecizē, kuras no tām ir atļautas, un ir kļuvis svarīgi, lai tehniskajā dokumentācijā būtu sniegta informācija par to, kādas ozolkoka mucas var izmantot, lai veiktu “Scotch Whisky” nogatavināšanu vai finishing procesu.

Grozījumā ņemta vērā tradicionālā prakse – iekļautas ir visas to kategoriju mucas, kuru ilgstoša tradicionāla izmantošana ir pierādīta, un atļautas ir tikai tās mucas, kuru izmantošanas rezultātā iegūst produktu, kam ir “Scotch Whisky” tradicionālās krāsas, garšas un aromāta īpašības.

18. lappuse. Interpretācijas klauzulas

Līdzšinējais teksts:

“Valsts noteikumi 2008. gada Noteikumi par stiprajiem alkoholiskajiem dzērieniem … Šo noteikumu pašreizējā redakcija un visi grozījumi ir atrodami vietnē www.legislation.gov.uk. 2009. gada Noteikumi par skotu viskiju … Šo noteikumu pašreizējā redakcija un visi grozījumi ir atrodami vietnē www.legislation.gov.uk.”

Jaunais teksts:

“Valsts noteikumi 2008. gada Noteikumi par stiprajiem alkoholiskajiem dzērieniem … Šo noteikumu pašreizējā redakcija un visi grozījumi ir atrodami vietnē www.legislation.gov.uk. Ja Noteikumos par stiprajiem alkoholiskajiem dzērieniem lietotie formulējumi tiek izmantoti arī tehniskajā dokumentācijā, tiem ir tāda pati nozīme. 2009. gada Noteikumi par skotu viskiju … Šo noteikumu pašreizējā redakcija un visi grozījumi ir atrodami vietnē www.legislation.gov.uk. Ja Noteikumos par stiprajiem alkoholiskajiem dzērieniem lietotie formulējumi tiek izmantoti arī tehniskajā dokumentācijā, tiem ir tāda pati nozīme.”

2008. gada Noteikumos par stiprajiem alkoholiskajiem dzērieniem un 2009. gada Noteikumos par skotu viskiju ir definēti jēdzieni un formulējumi, kas izmantoti minētajos noteikumos. Tehniskajā dokumentācijā ir izmantoti tādi paši izteikumi, bet nav iekļauta iedaļa “Interpretācija”. Tāpēc ierosinātajos grozījumos ir skaidri norādīts, ka 2008. gada Noteikumi par stiprajiem alkoholiskajiem dzērieniem, 2009. gada Noteikumi par skotu viskiju un tehniskā dokumentācija ir interpretējami savstarpēji konsekventi.

18. lappuse. 2 litru ierobežojuma atcelšana attiecībā uz single malt skotu viskija pildīšanu pudelēs

Līdzšinējais teksts:

“Izvešana no Skotijas uz citu valsti

...

2. Single malt skotu viskiju nedrīkst izvest no Skotijas uz citu valsti citādi kā tikai pudelē, kura izgatavota no jebkura inerta materiāla, kuras tilpums nepārsniedz 2 litrus un kura ir marķēta mazumtirdzniecībai. Single malt skotu viskiju nedrīkst iepildīt vai atkārtoti iepildīt pudelēs ārpus Skotijas.”

Jaunais teksts:

“Izvešana no Skotijas uz citu valsti

...

2. Single malt skotu viskiju nedrīkst izvest no Skotijas uz citu valsti citādi kā tikai pudelē, kura izgatavota no jebkura inerta materiāla un marķēta mazumtirdzniecībai. Single malt skotu viskiju nedrīkst iepildīt vai atkārtoti iepildīt pudelēs ārpus Skotijas.”

Prasība single malt skotu viskiju pildīt pudelēs ar tilpumu līdz 2 litriem sākotnēji tika ieviesta, lai atturētu ārvalstu pudeļu pildītājus no prakses, kad tie single malt viskiju importē ļoti lielās pudelēs un pēc tam dzērienu atkārtoti pilda citās pudelēs. Nozares pārstāvji ir secinājuši, ka ir pietiekami paļauties uz pudeļu atkārtotas pildīšanas aizliegumu un tāpēc var atcelt ierobežojumu, kas aizliedz pildīšanu pudelēs ar tilpumu virs 2 litriem.

19. lappuse. Grozījumi, kas attiecas uz verifikācijas jautājumiem

Līdzšinējais teksts:

“Izvešana no Skotijas uz citu valsti

...

3. Single grain“Scotch Whisky” (vienas darītavas graudu skotu viskiju), blended malt“Scotch Whisky” (kupažētu iesala skotu viskiju), blended grain“Scotch Whisky” (kupažētu graudu skotu viskiju) vai blended“Scotch Whisky” (kupažētu skotu viskiju) no Skotijas nedrīkst izvest citādi kā tikai a) pudelē (kas izgatavota no jebkura inerta materiāla), kas marķēta mazumtirdzniecībai, vai b) piegādājot importētājam, pildītājam vai kupažētājam, kurš Viņas Majestātes Ieņēmumu un muitas pārvaldei (HMRC) ir apliecinājis, ka uzņemas saistības, ko HMRC noteikusi verifikācijas sistēmā, kura periodiski tiek pārskatīta vai aizstāta.”

Jaunais teksts:

“Izvešana no Skotijas uz citu valsti

...

3. Single grain“Scotch Whisky” (vienas darītavas graudu skotu viskiju), blended malt“Scotch Whisky” (kupažētu iesala skotu viskiju), blended grain“Scotch Whisky” (kupažētu graudu skotu viskiju) vai blended“Scotch Whisky” (kupažētu skotu viskiju) no Skotijas nedrīkst izvest citādi kā tikai a) pudelē (kas izgatavota no jebkura inerta materiāla), kas marķēta mazumtirdzniecībai; vai b) piegādājot importētājam, pildītājam, marķētājam vai kupažētājam, kurš Viņas Majestātes Ieņēmumu un muitas pārvaldei (HMRC) ir apliecinājis, ka uzņemas saistības, ko HMRC noteikusi verifikācijas sistēmā, kura periodiski tiek pārskatīta vai aizstāta; vai c) piegādājot tādu pārtikas produktu ražotājiem, kas nav alkoholiskie dzērieni.”

Ir divi grozījumi.

Pirmais attiecas uz marķētājiem ārpus Skotijas, bet otrais – uz pārtikas produktu ražotājiem.

Pašreiz noteikumos nav paredzēta tādu ārpus Skotijas esošu organizāciju verificēšana, kuras tikai marķē “Scotch Whisky”. Tā vietā marķētājam jāpiesakās verifikācijai pudeļu pildītāja un marķētāja statusā, pat ja viņam nav nodoma veikt pildīšanu pudelēs. Grozījums ļauj verificēt uzņēmumus, kas veic tikai marķēšanu.

Tehniskās dokumentācijas neparedzētas sekas ir gadījumi, kad “Scotch Whisky” piegādā ražotājam ārpus Skotijas, lai tas ražotu pārtikas produktus, kas nav alkoholiski dzērieni (piemēram, marmelādi, kas satur “Scotch Whisky”). Šādā gadījumā viskijs jāpiegādā pudelēs, kas marķētas mazumtirdzniecībai. Ar grozījumu tiek atļauts piegādāt “Scotch Whisky” šādiem ražotājiem beztaras konteineros.

20. lappuse. Iepriekšējo tiesību aktu ietekme

Tiek pievienots šāds jauns teksts:

“Iepriekšējo tiesību aktu ietekme

Maisījumus, kuri satur “Scotch Whisky” destilātus un/vai daļēji nogatavinātus destilātus, un/vai nenogatavinātu “Scotch Whisky”, un/vai “Scotch Whisky” no dažādām darītavām un kuri kupažēti vai maisīti pirms šīs tehniskās dokumentācijas stāšanās spēkā un neietilpst nevienā no piecām “Scotch Whisky” atļautajām kategorijām tā ražošanas posma dēļ, kurā notikusi attiecīgā kupāža vai maisīšana, var turpināt nogatavināt un pārdot kā “Scotch Whisky” ar noteikumu, ka:

1) maisījums tiek apzīmēts kā — blended malt“Scotch Whisky” (kupažēts iesala skotu viskijs) (ja maisījuma sastāvdaļas katrā darītavā ir destilētas saskaņā ar single malt skotu viskija definīciju), — blended grain“Scotch Whisky” (kupažēts graudu skotu viskijs) (ja maisījuma sastāvdaļas katrā darītavā ir destilētas saskaņā ar single grain skotu viskija definīciju), — blended“Scotch Whisky” (kupažēts skotu viskijs) (ja maisījumā kombinētas sastāvdaļas, kas destilētas vienā darītavā saskaņā ar single malt skotu viskija definīciju, un sastāvdaļas, kas destilētas citā darītavā saskaņā ar single grain skotu viskija definīciju); un

2) maisījumu pārdod ar šiem apzīmējumiem vai izmanto kā kupažēta skotu viskija sastāvdaļu.”

Lai gan ar blended malt skotu viskija definīcijas grozījumu 9. lappusē šis jautājums tiek risināts attiecībā uz nākotnes procesiem, esošajos krājumos pašreiz tiek nogatavināti dzērieni, kas kupažēti pirms minimālā nogatavināšanas perioda pabeigšanas. Grozījums ļauj šādus krājumus pārdot ar vienu no definētajiem kategoriju nosaukumiem vai izmantot kā kupažēta skotu viskija sastāvdaļu.

21. lappuse. Pieteikuma iesniedzējs

Tiek mainīta pieteikuma iesniedzēja adreses informācija. Lai gan Vides, pārtikas un lauku lietu departaments joprojām izmanto Nobel House adresi, pārskatītajā tehniskajā dokumentācijā norādītā Marsham Street adrese ir galvenā darba vieta personālam, kas strādā stipro alkoholisko dzērienu un ģeogrāfiskās izcelsmes norāžu jomā, tādēļ to vajadzētu uzskatīt par pieteikuma iesniedzēja adresi “Scotch Whisky” tehniskās dokumentācijas vajadzībām.

24. lappuse. Norādes par vecumu – precizējums par Apvienotās Karalistes nosaukumu veidošanu

Līdzšinējais teksts:

“Norādes par nogatavināšanu, vecumu un destilāciju

...

2. Marķējot, iesaiņojot, pārdodot, reklamējot vai popularizējot “Scotch Whisky”, izmantot atsauci uz tā destilācijas laiku atļauts tikai tad, ja: ... c) viskija noformējumā ir arī atsauce uz: i) viskija iepildīšanas pudelēs gadu; ii) viskija nogatavināšanas periodu; vai iii) viskija vecumu; un..”.

Jaunais teksts:

“Norādes par nogatavināšanu, vecumu un destilāciju

...

2. Marķējot, iesaiņojot, pārdodot, reklamējot vai popularizējot “Scotch Whisky”, izmantot atsauci uz tā destilācijas laiku atļauts tikai tad, ja: ... c) viskija noformējumā ir arī atsauce uz: i) viskija iepildīšanas pudelēs gadu; vai ii) viskija nogatavināšanas periodu; vai iii) viskija vecumu; un..”.

Grozījuma mērķis ir skaidrāk parādīt, ka norādītās iespējas ir alternatīvas.

GALVENIE TEHNISKĀS DOKUMENTĀCIJAS PARAMETRI

“SCOTCH WHISKY”

ES Nr.: PGI-GB-1854-AM01 – 8.5.2018.

1. Nosaukums

“Scotch Whisky”

2. Stiprā alkoholiskā dzēriena kategorija

Viskijs (Whisky/Whiskey) (Regulas (EK) Nr. 110/2008 2. kategorija)

3. Stiprā alkoholiskā dzēriena apraksts

Svarīgākās fizikālās, ķīmiskās un/vai organoleptiskās īpašības

Izskats

“Scotch Whisky” ir caurspīdīgs šķidrums, kura krāsa ir no gaiši dzeltenas līdz dzintarbrūnai. Uzglabāšanas laikā zemā temperatūrā, piemēram, zem 0 °C, produkts var kļūt dūmakains, bet šāda dūmakainība var būt pamanāma arī dažos “Scotch Whiskies” pēc to sajaukšanas ar ūdeni un/vai ledu.

Smarža un garša

Aromāts un garša rodas, destilējot fermentētu substrātu, kas izgatavots no miežu iesala, kuram ir vai nav pievienoti citu graudaugu graudi, un pēc tam nogatavinot ozolkoka mucās. Vienas darītavas viskiju īpašības cita starpā ir atkarīgas no darītavā izmantotajiem īpašajiem destilācijas procesiem un tiem sekojošās nogatavināšanas. Graudu skotu viskijiem parasti ir vieglāks aromāts un garša nekā iesala skotu viskijiem. Kupažēto skotu viskiju raksturīgās īpašības rada to sastāvdaļas, kas nākušas no dažādām darītavām un atlasītas tā, lai papildinātu cita citu.

Dažādiem skotu viskijiem ir plašs aromātu un garšu klāsts, piemēram, salīdzinoši jaunam graudu skotu viskijam piemīt vieglas, graudiem raksturīgas un nedaudz sīvas notis, bet labi nogatavināta iesala skotu viskija garša ir bagātīga, augļaina un līdzsvarota. Dažiem iesala skotu viskijiem, kas izgatavoti, izmantojot miežu iesalu, kurš žāvēts virs uguns, kas kurināta ar kūdru, var būt raksturīgi “kūdraini” aromāti.

“Scotch Whisky” specifiskās īpašības salīdzinājumā ar citiem viskijiem

Visiem viskijiem kopīgs ir tas, ka tos destilē no graudiem tādā veidā, lai saglabātu izejvielu aromātu un garšu, un nogatavina koka mucās, lai gadu laikā dzēriens iegūtu vēl bagātākas nianses. Tomēr viskijiem, kas ražoti dažādās valstīs, ir atšķirīgas īpašības.

“Scotch Whisky” ir tūkstošiem dažādu zīmolu, un katram no tiem ir savs raksturs. Daudzus no tiem gatavo, samaisot single malt un graudu skotu viskijus. Visu šo zīmolu viskijiem ir raksturīgas “Scotch Whisky” specifiskās īpašības, kas tos atšķir no citās valstīs destilētajiem viskijiem. Trīs faktori, kas atšķir “Scotch Whisky” no citiem viskijiem:

a) ražošanas procesa atšķirības, tostarp atšķirības, kas atspoguļotas juridiskajās definīcijās;

b) Skotijas ģeogrāfija, ģeoloģija un klimats; un

c) destilētāju un kupažētāju prasmes un zināšanas.

Starp ražošanas metodēm, kas noteiktas 2009. gada Noteikumos par skotu viskiju, un citām viskija ražošanas metodēm, kas aprakstītas citu valstu tiesību aktos, tostarp Regulā (EK) Nr. 110/2008, pastāv vairākas atšķirības. Atšķirības ir šādas:

i) saskaņā ar “Scotch Whisky” definīciju ir aizliegts pievienot fermentus un ir paredzēts izmantot miežu iesalu. Tā kā “Scotch Whisky” ražošanā izmanto tikai miežu iesala fermentus, sākotnējās fermentācijas substrāts var būt pavisam citāds nekā viskijam, kas ražots, izmantojot pievienotus fermentus. Substrāta sastāvs, īpaši tā cukuru saturs, ietekmē to, kādu raugu var izmantot, un attiecīgi arī to, kādas radniecīgās vielas tiek radītas procesā. “Scotch Whisky” destilē no miežu iesala un citu graudaugu, galvenokārt kviešu vai kukurūzas, graudiem, savukārt citiem viskijiem var tikt izmantoti dažādi citi graudaugi vai atšķirīgas to proporcijas. Piemēram, Kanādas viskijiem un dažiem amerikāņu viskijiem tradicionāli izmanto rudzus;

ii) “Scotch Whisky” definīcijā ir paredzēts obligāti izmantot ozolkoka mucas, turpretī, piemēram, Regula (EK) Nr. 110/2008 prasa izmantot tikai koka mucas;

iii) visiem “Scotch Whisky” ražošanas procesiem – no graudu iejavošanas līdz pārveidei fermentējamā substrātā, fermentācijai un destilācijai – jānotiek vienā un tajā pašā darītavā, un visai “Scotch Whisky” nogatavināšanai jānotiek Skotijā;

iv) “Scotch Whisky” ražošanas veids tradicionāli atšķiras no citu viskiju ražošanas. Tiek izmantotas dažādu veidu un formu destilācijas iekārtas, kas ietekmē dzēriena organoleptiskās īpašības.

Minētās prasības, kā arī Skotijas īpašās ģeoloģiskās un klimata iezīmes rada atšķirības starp “Scotch Whisky” un citiem viskijiem.

4. Attiecīgais ģeogrāfiskais apgabals

“Scotch Whisky” ir viskijs, kas destilēts un nogatavināts Skotijā. Skotija atrodas Apvienotās Karalistes ziemeļu daļā, uz ziemeļrietumiem no kontinentālās Eiropas krasta līnijas. Skotija robežojas ar Angliju (dienvidos), Hebridu jūru, Atlantijas okeānu un Ziemeļjūru.

5. Stiprā alkoholiskā dzēriena ražošanas metode

Ražošanas pamatmetode ir aprakstīta “Scotch Whisky” definīcijā 2009. gada Noteikumu par skotu viskiju 3. panta 1. punktā:

“Scotch Whisky” definīcija

“Scotch Whisky” ir viskijs, kas ražots Skotijā un

a) destilēts darītavā Skotijā no ūdens un miežu iesala (kam var pievienot tikai veselus citu graudaugu graudus), kas pilnībā: i) šajā darītavā pārstrādāts iejavā; ii) šajā darītavā pārveidots par fermentējamu substrātu, izmantojot tikai endogēno fermentu sistēmas; un iii) fermentēts šajā darītavā, tikai pievienojot raugu;

b) destilēts līdz spirta tilpumkoncentrācijai, kas mazāka par 94,8 procentiem, lai destilātam būtu aromāts un garša, ko nodrošina izmantotās izejvielas un ražošanas metode;

c) nogatavināts tikai ozolkoka mucās ar tilpumu līdz 700 litriem;

d) nogatavināts tikai Skotijā;

e) nogatavināts ne mazāk kā trīs gadus;

f) nogatavināts tikai akcīzes preču noliktavā vai citā atļautā vietā;

g) saglabā krāsu, aromātu un garšu, ko nodrošina ražošanā un nogatavināšanā izmantotās izejvielas un metode;

h) nav pievienota neviena viela vai nav pievienota neviena cita viela, izņemot: i) ūdeni; ii) vienkāršu karameļu krāsvielu; vai iii) ūdeni un vienkāršu karameļu krāsvielu;

i) spirta tilpumkoncentrācija ir ne zemāka kā 40 %.

“Scotch Whisky” piecu atļauto kategoriju definīcijas

Single malt“Scotch Whisky” (vienas darītavas iesala skotu viskijs) ir “Scotch Whisky”, kas destilēts vienā vai vairākās partijās un atbilst šādiem kritērijiem:

a) destilēts vienā darītavā;

b) destilēts no ūdens un miežu iesala, nepievienojot nekādus citus graudus; un

c) destilēts pot still tipa destilācijas iekārtā.

Single grain“Scotch Whisky” (vienas darītavas graudu skotu viskijs) ir “Scotch Whisky”, kas destilēts vienā darītavā un nav single malt skotu viskijs vai kupažēts skotu viskijs.

Blended malt“Scotch Whisky” (kupažēts iesala skotu viskijs) ir divu vai vairāku dažādās darītavās destilētu single malt skotu viskiju maisījums vai tādu single malt destilātu maisījums, kuri ražoti saskaņā ar 1. punkta a) un b) apakšpunkta prasībām un uz kuriem sekojoši attieksies 1. punkta c)–i) apakšpunkts.”

Blended grain“Scotch Whisky” (kupažēts graudu skotu viskijs) ir divu vai vairāku dažādās darītavās destilētu single grain skotu viskiju maisījums.

Blended“Scotch Whisky” (kupažēts skotu viskijs) ir viena vai vairāku single malt skotu viskiju maisījums ar vienu vai vairākiem single grain skotu viskijiem.

Iesala skotu viskijs

Malt“Scotch Whisky” (iesala skotu viskiju) izgatavo no trim dabiskām izejvielām, proti, miežu iesala, ūdens un rauga. Pirmais ražošanas posms ir miežu iesala iegūšana. Vēsturiski un tradicionāli miežus divas līdz trīs dienas mērcēja ūdens tvertnēs un pēc tam izklāja uz iesala darītavas grīdas, lai sāktos dīgšana. Lai dīgšanu apturētu, miežu iesalu žāvēja krāsnīs, kurām raksturīgi pagodas formas skursteņi, kas tiek izmantoti daudzās iesala skotu viskija darītavās. Dažās darītavās joprojām izmanto šo procesu, bet citām darītavām mūsdienās miežu iesalu piegādā specializēti iesala ražošanas uzņēmumi, kuri tradicionālo miežu iesalu var saražot lielākā daudzumā.

Pēc tam miežu iesalu samaļ rupjā malumā un samaisa ar karstu ūdeni tvertnē, ko sauc par iejava mucu (mash tun). Šajā procesā miežu ciete tiek pārveidota par saldu šķidrumu, ko sauc par misu. No iejava atdala misu, kuru pārlej fermentācijas cisternā jeb raudzētavā (washback), kur tai pievieno raugu un fermentācijas procesā saldo misu pārvērš alkoholiskā šķidrumā, kas aromāta un garšas ziņā līdzīgs alum, kuram nav pievienoti apiņi. To sauc par saraudzēto misu (wash).

Pēc tam saraudzēto misu destilē īpašās pot still tipa vara destilācijas iekārtās, kur no tās destilācijas procesā atdala spirtu un citas radniecīgās vielas. Iesala skotu viskiju parasti destilē divreiz: pirmoreiz lielākās saraudzētās misas destilācijas iekārtās, bet otrreiz – nedaudz mazākās vīna misas vai spirta destilācijas iekārtās.

Graudu skotu viskijs

Arī grain“Scotch Whisky” (graudu skotu viskijs) gatavojams no miežu iesala, bet iejavā var būt, un parasti ir, arī citi graudi. Kā citi graudi visbiežāk tiek izmantoti kvieši un kukurūza. Neiesalinātus graudus samaisa ar karstu ūdeni un karsē, lai sašķidrinātu graudu cieti, kas tādējādi ļauj vieglāk to sadalīt līdz fermentējamiem cukuriem. Miežu iesala fermenti pārvērš cieti fermentējamākos cukuros. Misu atdzesē līdz aptuveni 15–23 °C, un tai pievieno raugu, lai veiktu fermentāciju, kas ilgst no divām līdz trim dienām. Tad saraudzēto misu (wash) destilē, lai no tās iegūtu spirtu un citas gaistošas vielas. Destilācija parasti notiek nepārtrauktas darbības destilācijas kolonnās, un spirta tilpumkoncentrācijai jābūt mazākai par 94,8 %. Destilācijas kolonnu tradicionālais tips ir Kofija jeb patentētā destilācijas iekārta.

Graudu skotu viskiju var pagatavot arī nepārtrauktā destilācijas procesā, izmantojot misu, kas gatavota tikai no miežu iesala, vai pot still tipa destilācijas iekārtā destilējot saraudzēto misu, ko veido miežu iesala un citu graudu iejavs.

Nogatavināšana

Pirms iepildīšanas dažādās mucās nogatavināšanai iesala vai graudu jaunbrūvēto dzērienu parasti atšķaida ar ūdeni līdz 60–70 % spirta tilpumkoncentrācijai.

Būtiska ir mucu kvalitāte, jo jaunbrūvētais dzēriens savu raksturu un krāsu iegūst no to mucu koksnes, kurās notiek tā nogatavināšana. Dzēriens jānogatavina jaunās ozolkoka mucās un/vai ozolkoka mucās, kuras iepriekš izmantotas, lai nogatavinātu tikai vīnu (nedzirkstošu vai stiprinātu) un/vai alu/eilu, un/vai stipru alkoholisko dzērienu, izņemot

— vīnu, alu/eilu vai stipros alkoholiskos dzērienus, kuri ražoti no kauleņiem vai kuros tie izmantoti,

— alu/eilu, kam pēc fermentācijas pievienoti augļi, aromatizētāji vai saldinātāji,

— un stipros alkoholiskos dzērienus, kuriem pēc destilācijas pievienoti augļi, aromatizētāji vai saldinātāji,

un ar nosacījumu, ka šāda iepriekšēja nogatavināšana ir daļa no tradicionālajiem procesiem šo vīnu, alu/eilu vai stipro alkoholisko dzērienu ražošanā.

Neatkarīgi no izmantotās mucas veida gatavajam produktam jābūt ar tradicionālajām “Scotch Whisky” krāsas, garšas un aromāta īpašībām. Šīs prasības attiecīgā gadījumā attiecas arī uz turpmāk aprakstīto finishing procesu (otro nogatavināšanu citā mucā).

Mucām pirms piepildīšanas ar “Scotch Whisky” vai dzērienu, kam paredzēts tapt par “Scotch Whisky”, jābūt tukšām no to iepriekšējā satura. To, kāda veida mucu izmantot nogatavināšanai, nosaka galvenais kupažētājs, kurš topošajam viskijam veido konkrētu raksturu.

Tikai pēc minimālā trīs gadu nogatavināšanas perioda jaunbrūvētais dzēriens kļūst par “Scotch Whisky”. Praksē daudzi “Scotch Whiskies” tiek nogatavināti daudz ilgāk – no pieciem līdz divpadsmit vai astoņpadsmit gadiem, dažreiz pat ilgāk. Šajā procesā gaiss iekļūst caur mucu ozola koksnes porām, un arī tas piešķir viskijam raksturīgās īpašības.

Kupāža

Lielāko daļu “Scotch Whisky” patēriņa veido blended“Scotch Whisky” (kupažēts skotu viskijs). Katra uzņēmuma galvenais kupažētājs atbild par augsti kvalificēto uzdevumu apvienot single malt un single grain skotu viskijus, lai iegūtu kupažētu skotu viskiju.

6. Saikne ar ģeogrāfisko vidi vai izcelsmi

6.1. Dati par ģeogrāfisko apgabalu vai izcelsmi, kuri ir saiknei būtiski

Dabas faktori ģeogrāfiskajā apgabalā

a) Skotijas ģeoloģiskā uzbūve un ģeogrāfija. Skotija aizņem Lielbritānijas salas ziemeļu trešdaļu un ietver vairāk nekā 790 salas un arhipelāgus. Kalnienes robežjosla to sadala kalnienes un zemienes apgabalos. Skotijai ir daudzveidīga, bet unikāla ģeoloģiskā uzbūve. Tīrais ūdens, kas ir viena no galvenajām dabiskajām izejvielām “Scotch Whisky” ražošanā, iegūst savu unikalitāti atkarībā no vietējiem iežiem un laukiem, caur kuriem tas plūst ceļā uz katru darītavu.

b) Skotijas klimats. Arī Skotijas klimats būtiski ietekmē “Scotch Whisky” īpašības. Valdošais ir dienvidrietumu vējš, kas no Atlantijas okeāna atnes siltu un mitru gaisu. Lai arī Skotija atrodas diezgan tālu ziemeļos, tās klimats ir vēss, tomēr maigs. Kalniene un Rietumu salas ir viena no mitrākajām teritorijām Eiropā – gada nokrišņu daudzums tur sasniedz 4 577 mm. Austrumdaļa ir sausāka un piemērota miežu un kviešu audzēšanai. Vēsais, mitrais klimats nodrošina lielu daudzumu labas kvalitātes ūdens. Nogatavināšanas laikā dzēriens iesūcas ozolkoka mucas sienās, un alkohols un ūdens var iztvaikot. Siltākā, sausākā klimatā vairāk iztvaiko ūdens nekā alkohols, tādēļ spirta tilpumkoncentrācija mucā esošajā dzērienā ir lielāka. Tas ietekmē dažādas notiekošas mijiedarbības. Skotijas vēsajā, mitrajā klimatā kopējie iztvaikošanas zudumi nav lieli, taču proporcionāli vairāk iztvaiko alkohols, kā rezultātā samazinās spirta tilpumkoncentrācija.

c) Ūdens. Pateicoties Skotijas mitrajam klimatam, valsts ir bagāta ar tīru, svaigu ūdeni. “Scotch Whisky” darītavas vienmēr ir būvētas tur, kur atrodas labs un uzticams īpaši kvalitatīva ūdens avots, un darītavām bieži vien pieder savs ūdens avots, lai tām vienmēr būtu pieejams ūdens un lai tas būtu tīrs un nepiesārņots. Ūdens ir viena no trim “Scotch Whisky” dabiskajām izejvielām.

d) Kūdra. Kūdra tikusi vēsturiski izmantota kā kurināmais destilācijas iekārtām un miežu žāvēšanai iesala ražošanas procesā, un Skotijā tā ir pieejama lielos daudzumos. Kūdrai joprojām ir liela nozīme “Scotch Whisky” ražošanā un tā aromāta veidošanā.

Cilvēka un procesa faktori ģeogrāfiskajā apgabalā

Arī Skotijā izkoptajām un gadsimtu gaitā nodotajām prasmēm un procesiem ir būtiska ietekme uz “Scotch Whisky” kvalitāti un raksturu. Svarīgas ir, piemēram, mucinieka, destilētāja un kupažētāja prasmes, kā arī izejvielas un izmantoto destilācijas iekārtu veidi. Katrā iesala viskija darītavā ir unikālas vara destilācijas iekārtas, kas nosaka viskija atšķirības. Destilētājs ir atbildīgs par to, lai mucā tiktu iepildīts tikai vislabākās kvalitātes dzēriens. Prasmīgi kupažētāji izstrādā zīmolu receptes, kā arī uzrauga kvalitāti un konsekvenci.

Kā reputācija ir saistīta ar ģeogrāfisko apgabalu

“Scotch Whisky” Skotijā ražo vairāk nekā 500 gadu, un apmēram 200 gadu to no Skotijas eksportē. Vārds “viskijs” cēlies no gēlu valodas vārdiem “Uisge Beatha” vai “Usquebaugh”. Gēlu valoda ir tradicionālā valoda, ko runā Skotijas kalnienē un Īrijā. Gēlu valodā lietotais apzīmējums vispirms pārveidojās par vārdu “Uiskie” un vēlāk – “Whisky”.

6.2. Stiprā alkoholiskā dzēriena sevišķās īpašības, kas piedēvējamas ģeogrāfiskajam apgabalam

Destilāta sastāvu ietekmē virkne ģeogrāfisko faktoru, tostarp vietējā ūdens veidi, endogēno fermentu izmantošana, fermentācijas laikā radīto radniecīgo vielu daudzums, destilācijas iekārtas veids, destilācijas ātrums, saskare ar vara materiālu un savāktā spirta frakcijas. To visu nosaka prakse, kas laika gaitā attīstījusies šajā ģeogrāfiskajā apgabalā.

Vēsais un mitrais Skotijas klimats nodrošina ideālus apstākļus nogatavināšanas procesam, kurā iegūst dzērienu, kas ir ļoti atšķirīgs no tā, ko var iegūt nogatavināšanas procesā citos klimatiskajos apstākļos. Krāšņu kurināšanai miežu iesala žāvēšanas procesā līdztekus modernākiem kurināmajiem dažādā apmērā tiek izmantota kūdra – dabisks kurināmais, ko iegūst Skotijas purvājos. Kūdras uguns dūmi piešķir raksturīgu aromātu, ko sauc par peat reek (kūdras dūmu smaržu). Šie kūdras aromāti procesa gaitā nonāk destilētajā produktā un ietekmē gatavā dzēriena īpašības.

Kupažētāji cenšas saglabāt konsekventu atbilstību savam “Scotch Whisky” zīmolam. Katra uzņēmuma kupažētājs apmāca savu pēcteci, un tādējādi prasmes tiek nodotas nākamajai paaudzei, nodrošinot, ka raksturīgā “Scotch Whisky” garša tiek saglabāta no paaudzes paaudzē. “Scotch Whisky” destilēšanu var uzskatīt par zinātni, kas attīstījusies gadu gaitā, savukārt “Scotch Whisky” kupāžu var uzskatīt par mākslu.

Kopsavilkums

Ņemot vērā iepriekš minēto, visā “Scotch Whisky” ražošanas procesā ir daudz faktoru, kas ietekmē “Scotch Whisky” galīgo raksturu. Katram uzņēmumam ir savas prasmes un zināšanas, kas papildina tādus dabiskos faktorus kā, piemēram, klimats un ūdens. “Scotch Whisky” reputāciju, raksturu un kvalitāti veido cilvēka un dabas faktoru kombinācija.

7. Eiropas Savienības vai valsts/reģiona noteikumi

Valsts noteikumi

2008. gada Noteikumi par stiprajiem alkoholiskajiem dzērieniem

Šie noteikumi ir Apvienotās Karalistes tiesību akts, un tajos cita starpā ir paredzēta Regulas (EK) Nr. 110/2008 izpilde un norīkotas amatpersonas Viņas Majestātes Ieņēmumu un muitas pārvaldē (HMRC), kas ir verificēšanas iestāde Regulas (EK) Nr. 110/2008 22. panta izpildei.

2009. gada Noteikumi par skotu viskiju

Šie noteikumi ir Apvienotās Karalistes tiesību akts, un ar tiem ir noteiktas papildu valsts prasības attiecībā uz “Scotch Whisky”; tās papildina prasības, kuras attiecībā uz “Scotch Whisky” piemērojamas saskaņā ar Regulu (EK) Nr. 110/2008.

Ražošanas pārbaudes

Atbilstību šīs tehniskās dokumentācijas noteikumiem pārbauda HMRC, kā paredzēts 2008. gada Noteikumu par stiprajiem alkoholiskajiem dzērieniem 5. panta 1. punktā. Par katru ražošanas procesa posmu tiek veikta detalizēta uzskaite, sākot no graudu piegādes līdz dzēriena iepildīšanai katrā ozolkoka mucā un katras mucas vēstures izsekošanai nogatavināšanas posmā līdz brīdim, kad mucas saturs tiek iepildīts pudelēs pārdošanai vai tiek eksportēts. Par procesiem, mucām un uzskaiti var veikt pārbaudes vai revīzijas gan verifikācijas, gan izpildes nolūkā. Pēc pieprasījuma HMRC var izsniegt “Scotch Whisky” verifikācijas sertifikātus.

Izvešana no Skotijas uz citu valsti

Single malt skotu viskiju nedrīkst izvest no Skotijas citādi kā tikai pudelē, kura izgatavota no jebkura inerta materiāla un marķēta mazumtirdzniecībai. Single malt skotu viskiju nedrīkst iepildīt vai atkārtoti iepildīt pudelēs ārpus Skotijas.

Prasība single malt skotu viskiju pudelēs pildīt Skotijā aizsargā šīs kategorijas dzēriena augsto reputāciju. Unikālos veidos kombinējot single malt un graudu viskijus, var iegūt plašu klāstu kupažēto skotu viskiju, taču single malt skotu viskiju skaits ir ierobežots. Katrā no 126 iesala viskija darītavām ražotā single malt skotu viskija īpašais raksturs un reputācija ir saistīta ar darītavas atrašanās vietu. Katru gadu vairāk nekā 2 miljoni tūristu apmeklē single malt skotu viskija darītavas, lai uzzinātu vairāk par šo viskiju īpašībām vietā, kur notiek to destilēšana. Visefektīvākais veids, kā aizsargāt single malt skotu viskija autentiskumu, kvalitāti un reputāciju, ir prasība to iepildīt pudelēs Skotijā.

Pirms 2009. gada Noteikumu par skotu viskiju ieviešanas kupažēts skotu viskijs un blended malt skotu viskijs daudzu gadu garumā tika lielā daudzumā eksportēts bez taras. Tādēļ daudzās ārvalstīs bija plaši attīstīta šo kategoriju “Scotch Whisky” vietēja pildīšana pudelēs. Turpretī, pirms tika ieviesta prasība, ka single malt skotu viskijs vienmēr jāpilda pudelēs Skotijā, single malt skotu viskijs bez taras tika eksportēts tikai ļoti nelielā daudzumā. Līdz ar to single malt skotu viskija pildīšana pudelēs Skotijā ir samērīga ar noteikuma mērķiem.

Pārējo kategoriju “Scotch Whisky” nedrīkst izvest no Skotijas koka mucā vai citā koka tvertnē.

Single grain skotu viskiju, blended malt skotu viskiju, blended grain skotu viskiju vai kupažētu skotu viskiju no Skotijas var izvest tikai a) pudelē (kas izgatavota no jebkura inerta materiāla), kas marķēta mazumtirdzniecībai, vai b) piegādājot importētājam, pildītājam, marķētājam vai kupažētājam, kurš HMRC ir apliecinājis, ka uzņemas saistības, ko HMRC noteikusi verifikācijas sistēmā, kura periodiski tiek pārskatīta vai aizstāta, vai c) piegādājot tādu pārtikas produktu ražotājiem, kas nav alkoholiskie dzērieni.

8. Pieteikuma iesniedzējs

Department for the Environment, Food and Rural Affairs (Vides, pārtikas un lauku lietu departaments) (DEFRA) Second Floor, Seacole Block 2 Marsham Street, London, SW1P 4DF UNITED KINGDOM www.defra.gov.uk Tālr. +44 2082256405

9. Ģeogrāfiskās izcelsmes norādes papildinājumi

—

10. Īpaši marķēšanas noteikumi

Obligātie apzīmējumi pārdošanai

Kategorija, kurā ietilpst attiecīgais “Scotch Whisky”, ir jānorāda “Scotch Whisky” konteinera priekšpusē un uz atsevišķa iesaiņojuma, ko izmanto konteinera pārvadāšanai vai ko izmanto demonstrācijas vajadzībām viskija tirdzniecības laikā.

Kategorijas nosaukumam jābūt a) uzdrukātam pamanāmā vietā tā, lai tas būtu viegli saskatāms, salasāms un neizdzēšams un lai būtu skaidrs, ka tas ir viskija apzīmējums pārdošanai, b) uzdrukātam tādā veidā, lai tiktu vienādi izcelti visi vārdi, kas veido kategorijas nosaukumu, un c) tikpat redzamam kā jebkuram citam viskija aprakstam uz konteinera vai iesaiņojuma, izņemot:

i) atsevišķi izmantotu apzīmējumu “Scotch Whisky”;

ii) norādi par viskija destilēšanas gadu, pudelēs iepildīšanas gadu, par periodu, kurā tas nogatavināts, vai par viskija vecumu; un

iii) aprakstošus vārdus vai formulējumus, kas ietilpst zīmola nosaukumā.

Kategorijas nosaukumu nedrīkst a) aizsegt vai pārtraukt ar citiem uzrakstiem vai attēliem vai b) izmantot kopā ar citiem vārdiem, bet tas neliedz viskija kategorijas nosaukumam pievienot Skotijas apvidus vai reģiona nosaukumu, lai norādītu, kur šis “Scotch Whisky” destilēts, ja ģeogrāfiskais nosaukums izvietots tieši pirms kategorijas nosaukuma un šis viskijs ir destilēts nosauktajā apvidū vai reģionā.

Citi marķēšanas noteikumi

Noteikumi attiecas uz darītavu un destilētāju nosaukumiem, norādēm par ģeogrāfisko izcelsmi konkrētos apvidos un reģionos, vārdu “pure” (“tīrs”) un “malt” (“iesals”) un to atvasinājumu lietojumu, kā arī uz norādēm par nogatavināšanu, vecumu un destilāciju. Sīkāka informācija ir sniegta tehniskajā dokumentācijā. Turklāt “Scotch Whiskies” marķējumā, uz iesaiņojuma, noformējumā un reklāmā var izmanot papildu vārdus vai terminus, ciktāl to atļauj tehniskā dokumentācija.

(1) OV L 39, 13.2.2008., 16. lpp.

(2) OV L 130, 17.5.2019., 1. lpp.